বলেশ্বর-শ্রেণীর হারবার প্যাট্রোল বোট

বলেশ্বর-শ্রেণীর হারবার প্যাট্রোল বোট হলো বাংলাদেশে নির্মিত হারবার প্যাট্রোল বোট (এইচপিবি) নৌযানের শ্রেণী যা বাংলাদেশ কোস্ট গার্ড কর্তৃক ব্যবহৃত হয়। উক্ত নৌযানসমূহ ডেসটিনি শিপবিল্ডিং অ্যান্ড ইঞ্জিনিয়ারিং, মালয়েশিয়া এর কারিগরি ও প্রযুক্তিগত সহায়তায় ডকইয়ার্ড অ্যান্ড ইঞ্জিনিয়ারিং ওয়ার্কস লিমিটেড কর্তৃক নির্মিত হয়। প্রতিটি নৌযান সামুদ্রিক এবং উপকূলীয় অঞ্চলে টহল প্রদান, উদ্ধার ও অনুসন্ধান কার্যক্রম, অবৈধ অনুপ্রবেশ ও চোরাচালান রোধ, জলদস্যূতা দমন, মৎস্য ও প্রাকৃতিক সম্পদ রক্ষায় কার্যকরী ভূমিকা রাখতে সক্ষম। বাংলাদেশ কোস্ট গার্ডের জন্য গৃহীত দীর্ঘমেয়াদী আধুনিকায়ন পরিকল্পনার অংশ হিসেবে বাংলাদেশ সরকার দেশীয় উৎস থেকে সমরাস্ত্র সংগ্রহ বৃদ্ধির সিদ্ধান্ত গ্রহণ করে। এনহ্যান্সমেন্ট অব অপারেশনাল ক্যাপাবিলিটি অব বাংলাদেশ কোস্ট গার্ড শীর্ষক প্রকল্পের আওতায় ৬টি হারবার প্যাট্রোল বোট নির্মাণের জন্য ডকইয়ার্ড অ্যান্ড ইঞ্জিনিয়ারিং ওয়ার্কস লিমিটেড এর সাথে চুক্তি স্বাক্ষরিত হয়। এরই ধারাবাহিকতায়, বলেশ্বর-শ্রেণীর হারবার প্যাট্রোল বোটসমূহ নির্মাণ করা হয় এবং ১৫ মার্চ, ২০১৫ সালে বিসিজিএস বলেশ্বর ও বিসিজিএস তেতুলিয়া কোস্ট গার্ডের বহরে যুক্ত হয়। ১৭ জানুয়ারি, ২০১৭ সালে বিসিজিএস বুড়িগঙ্গা ও বিসিজিএস শীতলক্ষ্যা কোস্ট গার্ডের নিকট হস্তান্তর করা হয়। উক্ত অনুষ্ঠানে প্রধান অতিথি হিসেবে উপস্থিত ছিলেন কোস্ট গার্ডের তৎকালীন মহাপরিচালক এডমিরাল আওরঙ্গজেব চৌধুরী। এছাড়া অন্যান্যের মধ্যে নারায়নগঞ্জ ডকইয়ার্ড এন্ড ইঞ্জিনিয়ারিং ওয়ার্কস লিঃ এর তৎকালীন ব্যবস্থাপনা পরিচালক কমডোর শেখ আরিফ মাহমুদসহ নৌবাহিনী এবং কোস্ট গার্ডের উর্ধ্বতন কর্মকর্তা, বিদেশী জাহাজ নির্মাণকারী প্রতিষ্ঠান ডেসটিনি শিপ বিল্ডিং এন্ড ইঞ্জিনিয়ারিং প্রতিষ্ঠানের প্রধান নির্বাহী কর্মকর্তা এবং নারায়নগঞ্জের স্থানীয় প্রশাসনের কর্মকর্তাগণ উপস্থিত ছিলেন। ৯ মে, ২০২১ সালে বাংলাদেশ কোস্ট গার্ড সদর দপ্তরে বাংলাদেশ কোস্ট গার্ড এবং ডকইয়ার্ড এন্ড ইঞ্জিনিয়ারিং ওয়ার্কস লিঃ, নারায়ণগঞ্জ এর মধ্যে ২০২১-২০২২ অর্থ বছরের রাজস্ব বাজেটের আওতায় ২টি হারবার প্যাট্রোল বোট (এইচপিবি) নির্মাণ ও সরবরাহের লক্ষ্যে একটি চুক্তি স্বাক্ষরিত হয়। চুক্তি স্বাক্ষর অনুষ্ঠানে প্রধান অতিথি হিসেবে উপস্থিত ছিলেন বাংলাদেশ কোস্ট গার্ডের তৎকালীন মহাপরিচালক রিয়ার এডমিরাল এম আশরাফুল হক, এনইউপি, বিসিজিএম, এনডিসি, এএফডব্লিউসি, পিএসসি। বিশেষ অতিথি হিসেবে উপস্থিত ছিলেন কমডোর এস এম মনিরুজ্জামান, (সি), ওএসপি, এনডিসি, এনসিসি, পিএসসি, বিএন, তৎকালীন ব্যবস্থাপনা পরিচালক, ডকইয়ার্ড এন্ড ইঞ্জিনিয়ারিং ওয়ার্কস লিঃ, নারায়ণগঞ্জ। এছাড়াও কোস্ট গার্ড সদর দপ্তরের পরিচালকগণ এবং ডকইয়ার্ড এন্ড ইঞ্জিনিয়ারিং ওয়ার্কস লিমিটেডের প্রতিনিধিরা অনুষ্ঠানে উপস্থিত ছিলেন। আন্তর্জাতিক খ্যাতিসম্পন্ন ফ্রান্স ভিত্তিক ক্লাসিফিকেশন সোসাইটি ব্যুরো ভ্যারিটাস (বিভি) এর নীতিমালা অনুসরন করে নৌযানসমূহ নির্মাণ করা হয়। বাংলাদেশের উপকূলীয় এলাকাগুলো এ দেশের অর্থনীতিতে গুরুত্বপূর্ণ ভূমিকা পালন করে। জলদস্যুতা, চোরাচালান, মাদক চোরাচালান এবং সামুদ্রিক দূষণ রোধের মাধ্যমে দেশের উপকূলীয় অঞ্চলের অর্থনৈতিক কর্মকাণ্ড রক্ষায় বাংলাদেশ কোস্ট গার্ড গুরুত্বপূর্ণ ভূমিকা পালন করে। নির্মিত এইচপিবি নৌযানগুলো এই ভূমিকাসমূহ সম্পাদন করতে কার্যকর হবে৷ নৌযানটির কার্যকরী সমুদ্র-রক্ষণ ক্ষমতা থাকার পাশাপাশি উপকূল এবং সৈকতের কাছাকাছি অগভীর জলে কাজ করার সক্ষমতা রয়েছে। এছাড়াও, নৌযানগুলো উপকূলীয় অঞ্চলে গুরুতর প্রাকৃতিক দুর্যোগের সময় ত্রাণ ও উদ্ধার অভিযান পরিচালনায় সহায়তা করতে সক্ষম। বলেশ্বর-শ্রেণীর হারবার প্যাট্রোল বোট জাহাজের দৈর্ঘ্য ১৮ মিটার (৫৯ ফু), প্রস্হ ৫.৫১ মিটার (১৮.১ ফু), গভীরতা ১.৪০ মিটার (৪.৬ ফু) এবং ওজন ২৫ টন। জাহাজে প্রচালনশক্তি হিসেবে রয়েছে: ২টি ৮০০ অশ্বশক্তি (৬০০ কিওয়াট) (২,৩০০ আরপিএম) বিশিষ্ট ভলভো পেন্টা ডি১৩-৮০০ ডিজেল ইঞ্জিন (সুইডেন); ২টি ২১ অশ্বশক্তি (১৬ কিওয়াট) (১,৫০০ আরপিএম) বিশিষ্ট কোহলার ১৭ ইএফওজেডডি জেনারেটর (মার্কিন যুক্তরাষ্ট্র); ২টি জেডএফ ৩১১এ গিয়ার বক্স (জার্মানি); ২টি ৪ পাখাযুক্ত ফিক্সড পিটচ প্রোপেলার; ২টি শ্যাফট। নৌযানের সর্বোচ্চ গতিবেগ ঘন্টায় ২৫ নট (৪৬ কিমি/ঘ; ২৯ মা/ঘ)। এছাড়াও নৌযানসমূহ ১৪ জন (৩ জন ক্রু, ১১ জন যাত্রী) সদস্য নিয়ে একনাগাড়ে ৭ দিন সি স্টেট-৪ মাত্রায় ৩৫০ নটিক্যাল মাইল (৬৫০ কিমি; ৪০০ মা) বিস্তীর্ণ সমুদ্র এলাকা জুড়ে অভিযান পরিচালনা করতে পারে এবং সি স্টেট-৬ মাত্রা অবধি টিকে থাকতে সক্ষম। সেন্সর এবং কার্যপদ্ধতি হিসেবে রয়েছে: ১টি ফুরুনো ডিআরএস৪ডব্লিউ র‍্যাডার (জাপান); ১টি ডিজিপিএস রিসিভার (মার্কিন যুক্তরাষ্ট্র); ১টি সাউন্ড ভেলোসিটি প্রোফাইলার (যুক্তরাজ্য); ১টি চৌম্বকীয় কম্পাস (জাপান); ১টি জিপিএস রিসিভার (ফুরুনো); ১টি ইকো সাউন্ডার (কোডেন); ১টি রাডার অ্যাঙ্গেল ইন্ডিকেটর; ১টি ভিএইচএফ সেট (আইকম); ৩টি ভিএইচএফ ওয়াকিটকি সেট (আইকম/মটোরোলা)। জাহাজের কর্মকর্তা এবং নাবিকদের জন্য রয়েছে: ১টি কেবিন (কর্মকর্তার জন্য); ১টি কেবিন (নাবিকদের জন্য- ৪টি বেডসহ); ১টি কেবিন (অতিথিদের জন্য)। প্রতিটি কেবিন রান্না, খাবার এবং বিনোদনের জন্য উপযুক্ত আসবাবপত্র এবং জিনিসপত্র সহ সজ্জিত। বলেশ্বর-শ্রেণীর হারবার প্যাট্রোল বোটের আকার আয়তন অপেক্ষাকৃত ছোট হলেও এর সক্ষমতা আধুনিক বিশ্বে ব্যবহৃত সর্বাধুনিক প্রযুক্তিসমৃদ্ধ। শত্রু জাহাজ মোকাবেলা, চোরাচালান রোধ, জলদস্যূতা দমনে জাহাজটিতে রয়েছে: ২টি টাইপ ৫৬ ১২.৭ মিমি বিমান-বিধ্বংসী মেশিনগান।  বাংলাদেশ কোস্ট গার্ড "HARBOUR PATROL BOAT (HPB) Project Year: 2015"। www.dewbn.gov.bd। সংগ্রহের তারিখ ২০২৪-০৩-২১।  আইএসপিআর (২০১৭-০১-১৬)। "বাংলাদেশ নৌবাহিনী পরিচালিত নারায়নগঞ্জ ডকইয়ার্ডে নির্মিত দুইটি হারবার পেট্রোল বোট বাংলাদেশ কোস্টগার্ডের নিকট হস্তান্তর - ISPR-আন্তঃবাহিনী জনসংযোগ পরিদপ্তর, বাংলাদেশ"। ISPR---আন্তঃবাহিনী জনসংযোগ পরিদপ্তর, বাংলাদেশ। সংগ্রহের তারিখ ২০২৪-০৩-২২।  "দুইটি হারবার পেট্রোল বোট কোস্টগার্ডে হস্তান্তর"। DailyInqilabOnline (ইংরেজি ভাষায়)। সংগ্রহের তারিখ ২০২৪-০৩-২২।  "সিনিয়র সচিব, জননিরাপত্তা বিভাগ, স্বরাষ্ট্র মন্ত্রণালয় এবং মহাপরিচালক, বাংলাদেশ কোস্ট গার্ড বাহিনী এর মধ্যে স্বাক্ষরিত বার্ষিক কর্মসম্পাদন চুক্তি ১ জুলাই, ২০১৬ হতে ৩০ জুন, ২০১৭ পর্যন্ত" (পিডিএফ)। mhapsd.portal.gov.bd। সংগ্রহের তারিখ ২০২৪-০৩-২০।  "সচিব, জননিরাপত্তা বিভাগ, স্বরাষ্ট্র মন্ত্রণালয় এবং মহাপরিচালক, বাংলাদেশ কোস্ট গার্ড বাহিনী এর মধ্যে স্বাক্ষরিত বার্ষিক কর্মসম্পাদন চুক্তি ১ জুলাই, ২০১৭ হতে ৩০ জুন, ২০১৮ পর্যন্ত" (পিডিএফ)। coastguard.portal.gov.bd।  "সচিব, জননিরাপত্তা বিভাগ, স্বরাষ্ট্র মন্ত্রণালয় এবং মহাপরিচালক, বাংলাদেশ কোস্ট গার্ড বাহিনী এর মধ্যে স্বাক্ষরিত বার্ষিক কর্মসম্পাদন চুক্তি ১ জুলাই, ২০১৮ হতে ৩০ জুন, ২০১৯ পর্যন্ত" (পিডিএফ)। mhapsd.portal.gov.bd। সংগ্রহের তারিখ ২০২৪-০৩-২০।  "DOCKYARD AND ENGINEERING WORKS LTD, STATE OWNED BOAT BUILDING INDUSTRY." (পিডিএফ)। www.dewbn.gov.bd। সংগ্রহের তারিখ ২০২৪-০৩-২১।  "DOCKYARD AND ENGINEERING WORKS LTD, CORPORATE BROCHURE FOR WEB." (পিডিএফ)। www.dewbn.gov.bd। সংগ্রহের তারিখ ২০২৪-০৩-২১।  "ALL BOATS - BANGLADESH COAST GUARD" (পিডিএফ)। coastguard.gov.bd (ইংরেজি ভাষায়)। সংগ্রহের তারিখ ২০২৪-০৩-১৮।  "কোস্ট গার্ডের স্পিডবোট পাগলা গতিতে জেলেদের ধরতে ছুটে চলছে মেঘনা নদীতে | Fishing Boat v Coast Guard"।  "বাংলাদেশ কোস্ট গার্ড এর হাই স্পীড হার্বর পেট্রোল বোট | Bangladesh Coast Guard Harbor Patrol Boat"।  "বাংলাদেশ কোস্টগার্ড Bangladesh Coastguard HPB- 4904 Bhola Zone"।  "কোস্ট গার্ডের হাইস্পিড বোট | Bangladesh Cost Gard High speed Boat"।  "Bangladeshi Coast Guard ViP Cruise Boat Take Of In Meghna River | Part 2 | #short"।  "NEW BUILDING -HPB (BCG)"। www.dewbn.gov.bd। সংগ্রহের তারিখ ২০২৪-০৩-২২।  "বাংলাদেশ কোস্ট গার্ড এবং ডকইয়ার্ড এন্ড ইঞ্জিনিয়ারিং ওয়ার্কস লিঃ, নারায়ণগঞ্জ এর মধ্যকার দুইটি হারবার প্যাট্রল বোট ক্রয়ের চুক্তি স্বাক্ষর"। coastguard.portal.gov.bd। সংগ্রহের তারিখ ২০২৪-০৩-১৮।  "আরও ২টি হারবার প্যাট্রল বোট ক্রয় করছে কোস্টগার্ড"। jugantor। সংগ্রহের তারিখ ২০২৪-০৩-২২।  "নারায়ণগঞ্জে কোস্টগার্ডের জন্য নির্মিত হচ্ছে ২টি ২৫ টন হারবার পেট্টোল বোট"। alokitobangladesh। সংগ্রহের তারিখ ২০২৪-০৩-২২।  "Projects - Destini Berhad"। destinigroup.com (ইংরেজি ভাষায়)। সংগ্রহের তারিখ ২০২৪-০৩-১৮।  প্রবেশদ্বার:  বাংলাদেশ বাংলাদেশ সামরিক বাহিনী